
E L Ő T E R J E S Z T É S

Sülysáp Város Önkormányzata Képviselő-testületének
2018. november 21-én tartandó munkaterv szerinti ülésére

3. napirendhez

Tárgy:
A helyi közösségi közlekedést biztosító M-BUSSAL Kft. támogatási igénye
Tisztelt Képviselő-testület!

Mint emlékezetes az elmúlt ülésen tárgyaltuk a helyi közösségi közlekedést biztosító M-BUSSAL Kft. beszámolóját, mely kitért a 2019-es évben várható nehézségekre is. A szolgáltató számításai szerint a továbbiakban 500.000 Ft/hó összegű támogatásra lenne szüksége ahhoz, hogy a szolgáltatás fenntartható legyen.
A szolgáltató belépésekor azt a tájékoztatást adtuk, hogy 1000 kedvezményes bérletes várható, akik számára az önkormányzat havonta 500 Ft utazási támogatást biztosított volna, ami havi 500.000 Ft kiadást jelentene.

Ezzel szemben a bérletesek száma jelenleg kb. 700, így a kiadásunk 350.000 Ft, tehát az 500.000 Ft összegű támogatás megadása esetén összesen 850.000 Ft lesz a havi költségünk, ami csak 350.000 Ft-tal több, mint az eredetileg tervezett kiadásunk. Amennyiben tudnánk emelni a bérletesek számát, a támogatási összeg csökkenhetne, ezért igyekszünk ösztönözni a bérletigénylést.

Ezek alapján, mivel a finanszírozás egy részét a kedvezményes bérletek után kapott állami támogatás adja, javasolt annak megfontolása, hogy esetlegesen egy mozgó támogatási konstrukció kerüljön rögzítésre a szerződésben, a negyedévente, félévente kiadott kedvezményes bérletek számának viszonylatában.
A piaci helyzetet tekintve sajnálatos módon nem várható, hogy kedvezőbb megoldást találunk, mindenesetre megfontolandó a szolgáltatói pályázat mielőbbi kiírása.

Kérem az előterjesztés szíves megtárgyalását, és a támogatás biztosítását a szolgáltató számára. 

…/2018. (XI. 21.) ÖKT határozati javaslat

Sülysáp Város Önkormányzatának Képviselő-testülete 
1./ a 2019. évi költségvetés terhére 2019. január 1. napjától 500.000 Ft/hó támogatást biztosít a helyi közösségi közlekedési közszolgáltatást végző M-BUSSAL Kft. (székhely: 8200 Veszprém, Házgyári út 1.; cégjegyzékszám: 19-09-516622; adószám: 23444580-2-19) részére a támogatás negyedévenkénti előre történő megfizetésével,
2./ felkéri és felhatalmazza a polgármestert a 2017. szeptember 11-én létrejött közszolgáltatási szerződés erre irányuló módosításának aláírására.
Határidő: azonnal
Felelős: polgármester
Sülysáp, 2018. november 15.

